 

**Siseministeerium**

**16.01.2015**

**Eesti Külaliikumine Kodukant TAOTLUS Vabatahtliku tegevuse valdkonna strateegiliseks partnerluseks 2015-2018**

Eesti Külaliikumine Kodukant soovib jätkata koostööd Siseministeeriumiga vabatahtliku tegevuse valdkonna strateegilise partnerina aastatel 2015-2018. Kodukant on kahe viimase aastaga kujunenud vabatahtliku tegevuse üldise arengu eestvedajaks Eestis ja leiame, et strateegilises partnerluses ministeeriumiga suudame panustada „Kodanikuühiskonna arengukava 2015-2020“ eesmärgi – „Võimekad kodanikuühendused, kellel piisavad ressursid arenguks ja mõjusaks tegutsemiseks“ saavutamisele. Lähtuvalt eelpool mainitud arengukavale keskendume:

* vabatahtlikku tegevust puudutava info ja teavitustegevuste (sh. infoportaali Vabatahtlike Värav arendamine ja haldamine) korraldamisele;
* huvikaitse korraldamisele;
* vabatahtlikke kaasavate ühenduste nõustamise, juhendamise ja koolitamise korraldamisele.

Liikumine Kodukant kavandab jätkata vabatahtliku tegevuse valdkonna edendamist koostöös 2014. aasta 20. märtsil loodud Vabatahtliku Tegevuse Võrgustikuga, kuhu kuulub 28 ühendust (liikmeteks on maakondlikud vabatahtlike keskused ning ühendused, kes oma valdkonnas või piirkonnas vabatahtlikku tegevust korraldavad ja vabatahtlikke kaasavad). Oma **taotluses toodud prioriteedid ja tegevused lähtuvad Vabatahtliku Tegevuse Võrgustiku ettepanekutest ja ühistest kokkulepetest** septembris 2014.

**Taotleja senine panus vabatahtliku tegevuse arendamisel**

Mittetulundusühing Eesti Külaliikumine Kodukant (edaspidi Liikumine Kodukant) on 1997. aastal loodud ühendus, mis liidab Eestimaa kõigi valdade, külade ja väikelinnade tasakaalustatud arengut taotlevad ja edendavad ning külaelu väärtustavad juriidilised isikud. Liikumise Kodukant struktuur: üldkogu, juhatus (4 liiget), meeskond (2), Koolituskeskus (1), Koolituskeskuse nõukogu (4). Liikumisel Kodukant on 20 liiget, sh 15 maakondlikku organisatsiooni. Organisatsiooni missiooni - *ühendada oma kodukandi elukeskkonda arendavaid ühendusi* - täidetakse läbi kohaliku omaalgatuse toetamise; maaeluga seotud teabe kogumise, vahendamise ja tutvustamise; ettevõtlikkuse, kohaliku sotsiaalse- ja väikeettevõtluse toetamise; koostöövõrgustike loomise ja koordineerimise; esindatuse ja koostöö omavalitsuse ja riigiga; maaelanike koolitamise ja ühisarutelude ärgitamise; sädeinimesi toetava ja tunnustava tegevuskeskkonna loomise. Liikumise Kodukant eesmärgiks on vabatahtliku tegevuse edendamine Eesti maapiirkondades, väärtustades ja arendades külaelu ja rahvakultuuri.

Rahvusvahelise koostöö pädevus on Liikumisel Kodukant 1997. aastast. Kuulume kolme rahvusvahelisse ühendusse: **Forum Synergie** [**http://www.forum-synergies.eu/**](http://www.forum-synergies.eu/) ; **PREPARE Network** [**http://www.preparenetwork.org/**](http://www.preparenetwork.org/)

 **ERCA** (European Rural Community Alliance) [**http://www.ruralcommunities.eu/**](http://www.ruralcommunities.eu/) .

Kuna võrgustikutöö ja tegevus kogukondades põhineb eelkõige vabatahtlikule tööle, on Liikumine Kodukant viimastel aastatel pööranud teadlikult vabatahtliku tegevuse valdkonnale suuremat tähelepanu. Liikumine Kodukant oli 2013-2014 Siseministeeriumi vabatahtliku tegevuse strateegiline partner. Tegevuste olulisemad tulemused ja saavutused:

* Üle-eestilise Vabatahtliku Tegevuse Võrgustiku moodustamine, millega on liitunud 28 ühendust, nende hulgas vabatahtlike keskused ja enamus suuremaid vabatahtliku tegevuse töö korraldajaid oma piirkonnas või eluvaldkonnas. Senised võrgustiku kohtumised nii koolitustel kui ka sotsiaalvaldkonna vabatahtliku tegevuse foorumil on aidanud valdkonna eestvedajatel üksteist paremini tundma õppida ning vahetada kogemusi vabatahtlike töö korraldamisel ja kaasamisel. Võrgustiku liikmetel on tekkinud ühtsed arusaamad ja teadlikkus vabatahtliku tegevuse olemusest ning selle korraldamisest, mis lihtsustab vabatahtlikkust propageerivate ettevõtmiste korraldamist. Heaks näiteks on ühiselt korraldatud vabatahtlike aktsioonid 2014 Ühisnädalal. Kokku suudeti nädala jooksul kaasata 70 erinevat ühendust ja 720 vabatahtlikku. Võrgustiku kohta leiab lisainfot <http://www.vabatahtlikud.ee/et/Vorgustik>
* Vabatahtliku tegevuse alase info kättesaadavuse tagamine huvilistele Vabatahtlike Värava, Värava FB lehe ja uudiskirja kaudu. 2014.aastal ilmus meie koostööna 26 uudiskirja. 9. detsembril andis seni Vabatahtlike Värava keskkonda hallanud Vaba Tahe Vabatahtlike Värava koos kaubamärgiga üle Liikumisele Kodukant. Hetkel on Liikumisel Kodukant käimas Vabatahtlike Värava kaasajastamine, uut keskkonda esitleme käesoleva aasta aprilli lõpus ning see saab olema kättesaadav ja kasutatav kõikidele ühendustele ja vabatahtlikele.
* Koostati vabatahtlike kaasajate koolituskava ( vt. <http://kodukant.kovtp.ee/koolitusprogramm>) ning projekti „Tugivõrgustik vabatahtlikele“ raames viidi läbi pilootkoolitused koostöös võrgustikuga. Tähelepanu on pööratud vabatahtlikku tegevust toetavate juhendmaterjalide uuendamisele ja koondamisele Vabatahtlike Väravasse ( vt. <http://www.vabatahtlikud.ee/et/Organisatsioonile/Tooriistad> ) .
* Liikumine Kodukant on korraldanud aastatel 2013 ja 2014 üleriigilist vabatahtlike tunnustamist „Märka vabatahtlikku!“. Vabatahtlike tunnustamine on aidanud vabatahtliku tegevuse teemat ühiskonnas olulisel määral esile tuua (<http://www.vabatahtlikud.ee/et/Sundmused/Uleriigiline-vabatahtlike-tunnustamisuritus>).
* Käivitatud on koostöö Töötukassaga, et toetada töötuid vabatahtliku tegevuse kaudu uute väljundite sh. töökoha leidmisel.
* Vabatahtliku tegevuse osas on erinevates töörühmades antud sisendit edasiste tegevuste kavandamisel vabatahtliku tegevuse toetamiseks, näiteks sotisaalvaldkonnas ja kodanikuühiskonna arengukavas. Koostöös Sotsiaalministeeriumiga otsitakse lahendusi, kuidas senisest enam kaasata vabatahtlikke sotsiaalvaldkonnas.
* Kodukandi töö tulemusena on Eestis kasutusel vabatahtliku tegevuse ühtne visuaal ja sõnumid <http://www.vabatahtlikud.ee/et/Vabatahtlik-tegevus/Logod> .

Liikumisel Kodukant on oma koduleht, kus on eraldi kajastatud ka vabatahtlik tegevusvaldkond: <http://kodukant.kovtp.ee/vabatahtlikud1;jsessionid=B1D2D3680D8FB081D8D97776CBD5A092.jvm2>.

Oma töös lähtub Liikumine Kodukant vabaühenduste eetikakoodeksist. Ühendusel ei ole maksu ega aruandlusega seotud võlgnevusi, tegevuste, põhikirja ja juhtorganitega saab tutvuda kodulehel: <http://kodukant.kovtp.ee/juhtimine>

**Taotleja prioriteedid aastatel 2015-2018 Siseministeeriumi partnerina vabatahtliku tegevuse valdkonnas**

* **Toetada ja suurendada ühenduste suutlikust, kaasata vabatahtlike ning tõsta vabatahtliku tegevuse kvaliteeti ja vabatahtlike arvu Eestis.** Toetamaks ühenduste suutlikkust vabatahtlike kaasamisel, soovime välja töötada Vabatahtliku Sõbra märgi. Märgise idee juures on oluline selle väljaandmise protsess. Märgise väljaandmise käigus hindame ühenduste vajadusi vabatahtlike paremaks kaasamiseks ja juhtimiseks ning seejärel pakume neile sobivat nõustamist, koolitusi, mentorlust, kogemuste vahetamist, ühist huvikaitset võrgustiku liikmena. Ühendused , kes vastavad märgise kriteeriumitele, saavad Vabatahtliku Sõbra märgi, mis tunnustab ja väärtustab ühenduse jõupingutusi. Vabatahtliku Sõbra märgi tegevusi toetavad kommunikatsioonitegevused: Kodukant avaldab märgi saanud ühendused (Vabatahtlike Värav, uudiskiri, lood muudes kanalites). Märgise väljaandmist, sealjuures nõustamise ja juhendamise protsessi viime ellu koostöös vabatahtlike võrgustikuga ning MAK võrgustiku kodanikuühiskonna konsultantidega. Maakondlike arenduskeskuste võrgustiku strateegias 2014-2020 on üheks eesmärgiks ühenduste suutlikkuse tõstmine vabatahtlikke kaasamisel, näeme, et märgise protsessis koostöö aitab nii Kodukandil kui arenduskeskustel seatud sihte ühenduste toetamisel saavutada. Vabatahtliku märgis on ka üks „Kodanikuühiskonna arengukava 2015-2020“ kavandatud tulemusi, (eesmärk 3, meede 3.2. tegevus 3.2.4)
* **Tagada võrgustikutööga valdkonna huvikaitse ja ühine osalemine valdkonna arendamises Eestis ning välismaal.** Valdkonna huvikaitse teemad kaardistame ja fokuseerime võrgustiku iga-aastastel kohtumistel. Valdkonna seadusloomes vajalike muudatuste, täienduste tegemisel näeme olulisena partnerlust Eesti Vabaühenduste Liiduga (EMSLiga). Kindlasti soovime käivitada dialoogi Vastutustundliku Ettevõtluse Foorumi, Kaubandus-Tööstuskoja ja Tööandjate Liiduga tõstmaks tööandjate teadlikkust ja motivatsiooni oma töötajate vabatahtliku tegevuse soodustamisel. Sotsiaalvaldkonnas vabatahtlike kaasamiseks jätkame koostööd Sotsiaalministeeriumi, omavalitsuste esindajate ja Töötukassaga. Peame oluliseks taastada (koostöö on katkenud aastast 2013) Eesti osalus Euroopa Vabatahtlike Keskuse (CEVi) tegevustes, mis annaks meile ülevaate Euroopa vabatahtliku tegevuse kogemustest ja praktikatest, samuti võimaluse luua uusi koostöökontakte, vajadusel teostada huvikaitset.
* **Laiema teavitustöö abil aidata kaasa vabatahtliku tegevuse kui elustiili ja olulise väärtuse jõudmisele inimesteni, kes täna ei ole vabatahtlikud**. Praxise uuringu „Vabatahtlikus tegevuses osalemine Eestis 2013“ põhjal tunnevad tänases Eestis 21% elanikest, et neid ei ole vabatahtlikeks kutsutud ja teine 21%, pole mõelnud, et vabatahtlik tegevus võiks olla nende jaoks võimalus. Just need 42% elanikest on sihtgrupp, kelleni läbi ühenduste suutlikkuse tugevdamise ja teavitustöö tuleb jõuda.
* **Vabatahtlike Värav on kujunenud vabatahtliku tegevuse keskseks ja laialdast kasutust leidnud infoportaaliks, Väravat toetavad sotsiaalmeedia kanalid.**

„Vabatahtlikus tegevuses osalemine Eestis 2013“ uuringu põhjal saavad vabatahtlikus tegevuses osalenud teavet peamiselt internetist, sotsiaalvõrgustikest ning sõprade ja perega otse suheldes. Alles kolmanda-neljandana nimetati tavameediat, nagu televisioon ja ajalehed/ajakirjad. Valdkondade üleselt on alates 2008. aastast olnud internetis vabatahtliku tegevuse oluliseks infokanaliks Vabatahtlike Värav [www.vabatahtlikud.ee](http://www.vabatahtlikud.ee). Värav koondab vabatahtliku tegevuse alase baasinfo (definitsioonid, ülevaated, uuringute tulemused, info õigusliku keskkonna kohta), uudised, praktilised nõuanded ja tööriistad vabatahtlikele ning neid kaasavatele organisatsioonidele, lisaks palju muud. Vabatahtlikke kaasavad organisatsioonid saavad teha ennast vabatahtlikele nähtavaks organisatsioonide andmebaasis ning avaldada vabatahtlike otsimise kuulutusi. Vabatahtlike Väravat eristab teistest vabatahtlikkuse teemalistest veebilehtedest see, et infot pakutakse erinevatele sihtrühmadele, sõltumata nende tegutsemisvaldkonnast või asukohast. Oleme võtnud eesmärgiks kajastada vabatahtlikkuse erinevaid aspekte ja näidata vabatahtliku tegevuse võimaluste mitmekülgsust. Eesmärgiks on muuta Vabatahtlike Värav passiivsest infokandjast aktiivseks suhtluskanaliks vabatahtlike ja neid kaasavate organisatsioonide vahel.

Prioriteetide saavutamisel peame oluliseks seda teha koostöös Vabatahtliku Tegevuse Võrgustikuga. Töö võrgustikuga tagab vabatahtliku tegevuse edendamise erinevate eluvaldkondade üleselt (võrgustiku kaudu on meil olemas kompetents keskkonnakaitse, turvalisuse, kohaliku elu edendamise, noorsootöö, spordi, kultuuri, loomakaitse, religiooni, sotsiaaltöö teemadel).

**Prioriteetidel põhinev tegevuskava aastateks 2015 ja 2016**

|  |  |  |
| --- | --- | --- |
| **Tegevus/ tulemused** | Tegevuse sisu | **Tulemused** |
| 1. Ühenduste suutlikuse tõstmine vabatahtlike kaasamisel
 | Töö toimub Vabatahtliku Sõbra märgise väljaandmise vormis koostöös Vabatahtliku Tegevuse Võrgustikuga. Soovime kaasata ka MAK võrgustiku konusltandid. **Märgise väljaandmise protsess sisaldab ühenduste vabatahtlike kaasamise auditit, nõustamist, märgise väljaandmist ja teavitustööd märgise saanud ühenduste tutvustamiseks**. Edaspidi saab sama ühendus taotleda märgise pikendamist lihtsustatud korras. Nii hindamisse kui nõustamisse kaasatakse võrgustikku kuuluvad erinevate eluvaldkondade kompetentsikeskused, kellel on kogemused vabatahtlike kaasamises. Tegevused:* Märgise kontseptsiooni uuendamine.
* Märgise hindajate ja nõustajatega kokkulepete tegemine.
* Märgise väljaandmise avamine.
* Märgise väljaandmine auditi ja nõustamise tulemusena.
 | * Märgise Vabatahtliku Sõber kontseptsioon ja selle rakendumine.
* Vähemalt 30 märgist on välja antud.
* Läbi on viidud 4 koolitust.

Ühendustele on tagatud nõustamine ja tunnustus, mis aitab kaasa nende suutlikusele vabatahtlikke kaasata. |
| 1. Vabatahtliku Tegevuse Võrgustiku töö korraldamine ja valdkonna huvikaitse
 | Aastas viiakse läbi vähemalt kaks võrgustiku kohtumist, mille käigus täpsustatakse ühistegevusi, vajadusel käivitatakse ühisprojekte ja koolitusi. Kohtumistel ja võrgustiku listis arutatakse läbi valdkonna kitsaskohad, koondatakse ühisettepanekud ja esitatakse need vastavatele institutsioonidele.Osaletakse vabatahtlikku tegevust puudutavates töökomisjonides, kokkusaamistel jne.Võrgustiku kohtumistele kaasatakse vajadusel erivaldkonna eksperte, koostööpartnerite esindajaid jne.  | * Läbi on viidud vähemalt 4 võrgustiku kohtumist.
* Võrgustikutöös osalenud ühenduste ring on laienenud, eesmärgiks, et erinevad eluvaldkonnad oleks esindatud.
* Ühenduste ettepanekud valdkonna edendamisel on esitatud.
* - Käivitatud on vähemalt kaks ühisprojekti võrgustikutöö tugevdamiseks ja valdkonda lisaressursside toomiseks.

Ühenduste huvikaitse vabatahtliku tegevuse valdkonnas on tagatud.Loodud on kontaktid Euroopa Vabatahtlike Keskusega ning osalemine nende võrgustikutöös. |
| 1. Valdkonna teavitustöö
 | Valdkonna keskse infoportaali Vabatahtlike Värava haldamine ja selle uudiskirja väljaandmine.Uudiskirja osas soovime tellijate ringi laiendada, samas oma prioriteedi seame eelkõige uudiskirja sisu kvaliteedi tõstmisele, suurendamaks uudiskirja avamisprotsenti. Täna on keskmine avamisprotsent 27 % , klikkide protsent 4,1% . Peame hetkel olulisemaks, et olemasolevad tellijad ka tegelikult uudiskirjas toodut loeks.  Vabatahtliku tegevuse tutvustamine erinevatel sündmustel, koostöökohtumistel ja võimalike partnerite juures, sealhulgas vabatahtliku tegevuse kui olulise lisaväärtuse tutvustamine omavalitsustele ja tööandjatele.  | * VabatahtlikeVärava ja värava FB lehe jooksev uuendamine.
* Iga kahe nädala tagant ilmuv elektrooniline uudiskiri, saadetakse ligi 900-le huvilisele e-postiga. Uudiskiri ja uute kuulutuste teavitused jõuavad koheselt vähemalt 900 tellija postkasti.

Uudiskirja avamise protsent on tõusnud. * Vabatahtliku tegevuse tutvustamine erinevatel üritustel, aastas vähemalt kuuel korral, kokku 12 korral.

Vabathtliku tegevuse teemaline üldine teavitustöö on tagatud ja kättesaadav kõigile huvilistele. |

**Eelarve kululiikide lõikes 2015-2016**

|  |  |  |
| --- | --- | --- |
| Kulurida | Ühiku maksumus | Kokku |
| Töötasud Valdkonna juhi tasu (vastutab 1 ja 2 tegevuse elluviimise eestUudiskirja ja värava toimetaja (vastutab 3 tegevuse elluviimise eest) | Jaan 2015 500.- + 23 kuud x 1534.- Jaan 2015 300.- +23 kuud x 600.-  | 35 78214 100 |
| Märgise nõustamise ja hindamise tellimine vastava valdkonna kompetentsikeskustelt | 30 ühendust x 333,33  | 10 000 |
| Rahvusvaheline koostöö (eelkõige CEV liikmemaks) | 918 | 918 |
| Koolitused ühendustele  | 4 koolituspäeva x 800.- | 3 200  |
| Võrgustiku kohtumiste kulud (ruumi rent, kohvipaus, materjalid) | 4 kohtumist x 300.- | 1 200  |
| Halduskulud (raamatupidamine, bürootarbed, ruumide rent, transport, sidekulu ja Värava halduskulu) | 24 kuud x 200.-  | 4800 |
| **Kokku** |  | **70 000 eurot kahe aasta peale, ühe aasta eelarve on 35 000 eurot.** |

Taotluses toodud tegevuskava elluviimise eest vastutab Liikumise Kodukant vabatahtliku tegevuse valdkonna juht Eha Paas (CV lisatud taotlusele). Lisaks vastutavale isikule panustab Liikumise Kodukant meeskonnast tegevuskava elluviimisse Anu Viltrop Vabatahtlike Värava toimetajana. Eksperdi ja koolitajana on kaasatud Tuulike Mänd, kes on vabatahtliku tegevuse valdkonnas üks esimesi eestvedajaid, koolitajaid ning endine Vabatahtlike Värava arendaja ja toimetaja. Huvikaitse tegevuste osas lepitakse ühised seisukohad ja tegevused kokku Vabatahtliku Tegevuse Võrgustikuga. Raamatupidamise eest vastutab Liikumise Kodukant raamatupidaja Anne-Ly Aalde.

Liikumisel Kodukant on tegevuste elluviimiseks kasutada kontor Tallinnas, aadressil Sirge 2. Ühtlasi on võimalused samal aadressil kasutada seminariruume ja suurt saali.

Lisainfo: Eha Paas

Liikumine Kodukant, Vabatahtliku tegevuse valdkonna juht

Tel. 5170214, eha@kodukant.ee

Krista Habakukk, juhatuse esimees

(digiallkirjastatud 16.01.2015)

Täiendatud 27.01.2015